Microsoft bygger på en foldbar enhed i lommestørrelse

Rygterne om at Microsoft arbejder på en Surface Phone har floreret i årevis – og nu fortæller The Verge at det er ganske vist. Enheden, der går under navnet Andromeda bliver en lommerigtig enhed, der vil “sløre grænsen mellem mobiltelefonen og computeren”. Sådan beskriver Microsoft det selv i et dokument, som The Verge angiveligt skulle have fået fingrene i.

Tidligere patenter og læk har antydet, at Andromeda bliver en foldbar enhed, der kan skifte størrelse alt efter hvordan den skal bruges. Foldbare computere er ikke nyt – der var masser af dem på Comoutex-messen i år – men problemet er, at de hidtil alle har hængsler og mellemrum mellem skærmene. Med andre ord, en slags laptop-udgave af Nintendo DS.

Meget indikerer, at Microsoft vil løse det problem ved at give Andromeda en skærm, der kan foldes rundt om hængslerne. Faktisk går The Verge så langt at sige, at “de nuværende testmodeller af Andromeda er nærmest identiske” med de Surface-koncepttegninger som David Breyer skabte for et halvt år siden. Se dem i Tweetet nedenfor.

https://twitter.com/D_Breyer/status/942758866818928640

Rygterne hævder også, at Microsoft allerede vil være klar til at vise os Andromeda inden årets udgang – men forvent ikke at se en færdig, butiksklar udgave. Det bliver med garanti en fungerende prototype. Hvis den findes.

Microsoft bygger på en foldbar enhed i lommestørrelse